DA Den Europæiske Unions Tidende CE 84/476

(2004/C 84 E/0551)

SKRIFTLIG FORESPØRGSEL E-1731/03

af Freddy Blak (GUE/NGL) til Kommissionen

(23. maj 2003)

Om: Danmarks overtrædelse af traktatens artikel 82 og 86

Ved indførelsen af Dansk Retursystem A/S (DRS) overtræder Danmark bestemmelserne i traktatens artikel 82 og 86. Overtrædelsen finder sted som følge af den dominerende stilling på markedet, som Carlsberg har på det danske marked kombineret med Carlsbergs dominerende indflydelse på DRS A/S. DRS A/S er en privat virksomhed, der har fået eneretten på at drive pant- og retursystemet i Danmark. Carlsberg kontrollerer imidlertid DRS fuldstændigt, da aktie majoriteten i DRS Holding ejes af Carlsberg og da holdingselskabet ejer 85 % af aktierne i DRS A/S. Endvidere sidder Carlsberg på størstedelen af bestyrelsesposterne i både DRS Holding og DRS A/S (se tidligere fremsendte spørgsmål E-3828/02 (1)). DRS A/S har eneret til at drive det danske pant- og retursytem, som alle virksomheder, der markedsfører øl og læskedrikke skal være tilmeldt. Eneretten omfatter bl. a. indsamling af engangsemballage, men ikke indsamling af genpåfyldelig emballage, der kan organiseres af tapperierne selv. Dermed er der ingen konkurrence på det danske marked for indsamling af engangsemballage. Efterfølgende sker der en overtrædelse af artikel 82, ved at den pågældende virksomhed alene ved at udøve den tildelte eneret ikke kan undgå at misbruge sin dominerende stilling, eller når eneretten er egnet til at skabe en situation, hvor virksomheden foranlediges til at gøre sig skyldig i misbrug. Ved at give eneretten til DRS A/S, der effektivt kontrolleres af Carlsberg, sættes DRS A/S i en interessekonflikt, bl.a. ved at give bestyrelsesmedlemmer adgang til følsomme forretningsoplysninger om deres konkurrenter på det danske øl- og sodavandsmarked.

Vil Kommissionen skride ind over for denne overtrædelse af traktatens artikel 82 og 86?

Svar afgivet på Kommissionens vegne af Mario Monti

(7. juli 2003)

Det ærede medlem henviser til oprettelsen af Dansk Retursystem A/S (DRS), der har fået eneretten på at drive pant- og retursystemet i Danmark.

I henhold til retspraksis ved Domstolen for De Europæiske Fællesskaber er det at skabe en dominerende stilling i sig selv ikke uforeneligt med EF-traktatens artikel 82. Der kan ske en overtrædelse af bestemmelserne i EF-traktatens artikel 86 og 82, såfremt den pågældende virksomhed ved den blotte udøvelse af de eksklusive rettigheder, som er indrømmet den, foranlediges til at udnytte sin dominerende stilling på en måde, der er udtryk for misbrug (sag C-163/96, Raso; C-209/98, FFAD).

Da den danske bekendtgørelse om pant- og retursystemet blev udarbejdet, var Kommissionen i kontakt med de danske konkurrencemyndigheder. Som følge heraf blev der foretaget ændringer i forslaget. Kommissionen har ikke til hensigt at indlede en overtrædelsesprocedure mod Danmark under henvisning til, at Fællesskabets konkurrenceregler overtrædes, fordi DRS har fået eneretten. Det forhold, at Carlsberg kontrollerer DRS, er ikke tilstrækkeligt til at bevise DRS's misbrug. De potentielle interessekonflikter, som det ærede medlem nævner, kan undgås, hvis det i tilstrækkelig grad sikres, at Carlsberg ikke får adgang til følsomme forretningsoplysninger, som revisionsfirmaet eller DRS ligger inde med.

Som allerede nævnt i svaret til skriftlig forespørgsel E-3828/02 fra det ærede medlem, holder Kommissionen øje med, hvordan systemet fungerer i praksis. I det omfang den praktiske anvendelse af systemet eller dets anvendelsesområde skaber konkurrencemæssige problemer, fortsætter Kommissionen samarbejdet med de danske konkurrencemyndigheder.

(1) EFT C 268 E af 7.11.2003, s. 52.